El Ple aprova la retirada de plaques o esments honorífics a càrrecs públics condemnats per corrupció
2025-07-24

El Ple Ordinari de l’Ajuntament de Burjassot, corresponent al mes d’octubre, es va celebrar el passat 27 d’octubre i, durant la seua celebració, es van aprovar diverses mocions presentades pels diferents grups municipals. Entre elles, el Ple va aprovar, per unanimitat, una moció presentada pel Grup Municipal PSPV-PSOE per a la retirada de plaques commemoratives, inaugurals o esments honorífics de càrrecs públics condemnats per corrupció.

La moció aprovada argumenta que, “davant la corrupció, l’Ajuntament de Burjassot no pot romandre alié. No podem consentir que representants públics s’hagen servit de la seua posició i càrrec per a aconseguir prebendes que han redundat en sever perjudici de la ciutadania, que ha vist esfumar-se, sense justificació, fons públics”. El text contínua argumentant que “cal regenerar la vida pública, i açò passa per tenir una actitud ferma i decidida de condemna i reprovació institucional de tots els casos de corrupció política per a enfortir l’autoritat de les nostres institucions dins i fora de les nostres fronteres”.

Així, entre els acords contemplats en la moció i aprovats, està “retirar amb caràcter immediat les plaques commemoratives, inaugurals o esments honorífics situats en edificis que depenguen de l’Ajuntament, o que hagen sigut finançats total o parcialment amb fons procedents d’aquest, en tot el territori del nostre municipi, en els quals figure el nom de persones que hagen ocupat càrrecs públics que hagen sigut condemnats per sentència judicial ferma per corrupció, delictes contra la hisenda pública i la seguretat social i/o per delictes contra l’administració”.

Així mateix, també es va acordar “retirar tota distinció o element d’homenatge i consideració pública que haja sigut concedit per motiu d’un càrrec i es trobe exposat en espais públics dependents de l’Ajuntament o finançats amb càrrec a fons derivats d’aquest” i, finalment, “elaborar, per acord de l’Ajuntament en ple, una declaració formal i pública de reprovació i repulsa de tots els polítics de la Comunitat Valenciana que han resultat o resulten condemnats per corrupció, per delictes contra la hisenda pública i la seguretat social i per delictes contra l’administració pública”.